ايـــــــــــــــــــــــه، البارحة غير اجواء غريبة بوكت السحور، لوحدي، والبيت هادئ كلش بحيث بالكوة اكلت وساعة اكول اترك الاكل واروح انام وساعة اكول لا خلي اكل واصلي واقرا قران واروح انام وبعدها كلت لا ما انام افتح الانترنيت بعدها واسهر للصبح!! طبعا حالة السهر هذي مرات تعجبني ومرات تزعجني، لان احب اسهر ولوحدي عالانترنيت مثلا وهدوء او مرات اني احب اقضي وقت وية نفسي، بس يزعجني لان مرات امل من الكعدة عالانترنيت ومكابلة الكومبيوتر، واكعد متأخرة ثاني يوم الصبح واحس بالتعب والكسل المو طبيعي، ولو اني مو من نوع الي يرهملي السهر بس ما ادري ليش دا اقاوم ومدا انام..
تسحرت البارحة، خلطة المايونيز وسفن أب، وظليت كاعدة واصيح وينج "حنونة" حتى المايونيز من سويته مو مثل ما انتي تسويه، هذا رمضان ماله طعم مثل السنين الفاتت ابد، طبعا السبب الاول بالنسبة الي "اختي مو وياية" واكيد هي هم دة تفتقد التجمع مالتنا على الفطور
بس الوضع هسة والظروف الصعبة الي دة نمر بيها هم الها سبب اكبر على هذا الاحساس الغريب..
طبعا الاخبار مثل ما هي والوضع دة يسوء يوم بعد يوم والف الحمدلله والشكر على كلشي، بس اكو شي رغم كل الصعوبات ضحكني، جنت دا انتظر أذان المغرب حتى افطر، سمعت 4 جوامع كل واحد بيها يأذن بوقت مختلف عن الثاني...يا ســــــلام علينا، بعدهم السياسيين يكولون "نحن نحارب بوادر الفتنة الطائفية" يعني معقولة هذا كله يصير ويسموه "بوادر"!!! يابة د طيروا انتوا وفيكاتكم التعبانة..!!!
المفروض بقت ايام على دوامي بالكلية، هذي اخر سنة الي، ان شاء الله اتخرج على خير وسلام، ولو يعز عليه ان تنتهي هذي الفترة الحلوة الي خلتني اتعرف على هواية صداقات وقضيت وكت حلو وياهم، وجمعتنا مواقف مشتركة بيننا، واوقات دراسة وخوف وقلق من الامتحانات والوضع ..من صدك كلشي اله نهاية..وماكو شي يبقى على حاله..ما راح تبقى بس الذكريات والصور..
صديقتي وسونة سافرت وتركت العراق الى اجل غير مسمى ، "الدفلز" جانوا اربعة بنات وصرنا هسة بس 3 لان وحدة من عدنا راحت، بعدني متواصلة وياها ويا عالم شوكت نتشاوف، هذي ثاني صديقة الي تسافر، اول وحدة يوني وهسة وسونة، وطبعا موربيدو هم سافرت ، وما ادري الدور الجاي على منو يسافر..
الحمدلله الازمة النفسية الي مريت بيها قبل فترة انتهت، وانتهت وياها الحيرة والخوف من اي قرار ممكن اتخذه، والاحلى باللي صار، ما اضطريت ان اقرر اي شي لان كلشي صار وانتهى بدون اي اثار جانبية...شنو القصة؟؟ محد ديعرف!!
ماكو اخبار جديدة، دا احاول اكمل قراية كتاب باللغة الفرنسية بعنوان
"je voudrais que quelqu'un m'attende quelque part"
عبارة عن مجموعة قصص قصيرة، ولحد هسة ما كملت قرايته :)
وشوكت اكمله؟؟ بس الله يدري